Da Nang
Da Nang er en havneby i det centrale Vietnam ved Det Sydkinesiske Hav. Byen har 1,374,562 indbyggere (2021).
Da Nang er den største by i det centrale Vietnam og et trafikalt knudepunkt mellem nord og syd. Den har en af Vietnams vigtigste havne. I den franske kolonitid var Da Nang under navnet Tourane et vigtigt handelscenter og under Vietnamkrigen hjemsted for en af de største amerikanske flåde- og luftbaser.
Da Nang har de seneste årtier oplevet en særdeles positiv økonomisk vækst. Væksten har bidraget til, at byen i dag fremstår som en af de mest moderne i Vietnam. Et positivt erhvervsklima har været medvirkende til, at byen har kunnet tiltrække udenlandske investeringer inden for en lang række industrier. Det gælder både tekstilindustrien og skotøj, men også de senere år mere højteknologiske brancher. Samtidig er turismen nærmest eksploderet i Da Nang og dens populære naboby Hoi An. Gennemsnitsindkomsten pr. indbygger i Da Nang er blandt de højeste i landet.